Tota e bile, mo e batlang e nna sengwe le sengwe se motho yo o sa utlweng mo ditsebeng a se dirang ka diatla, ka mmele, le ka sefatlhego fa a ntse a bua ka diatla, se na le bokao. Tebego ya sefatlhego ga e fetolwe fela go kgatlha batho. Ke karolo ya botlhokwa ya thutapuo ya puo ya diatla. Ka sekai: Fa motho a botsa potso a tsholeditse dintshi seo se ka bontsha gore ke potso e e batlang gore motho a akanye mme e sa batle karabo, kgotsa ke potso e e batlang gore motho a arabe ka ee kgotsa nnyaa. Fa a botsa a digile dintshi, seno se ka kaya dipotso tse di jaaka mang, eng, kae, leng, ka ntlha yang, kgotsa jang. Tsela e e rileng ya go tshikinya molomo e ka kaya bogolo jwa sengwe kgotsa selekanyo se tiro nngwe e dirwang ka sone. Tsela e motho yo o sa utlweng mo ditsebeng a tsamaisang tlhogo ka yone, kafa a tsholetsang magetla a gagwe ka teng, kafa a tsamaisang marama le kafa a bonyang ka teng, tsotlhe di tsenya bokao jo bo rileng mo go se a se tlhalosang.